กสิกรไทยมั่นใจสินเชื่อครึ่งปีหลังโต4%
สินเชื่อเริ่มฟื้นตัวแต่กระจุกเฉพาะรายใหญ่ แบงก์ยังชะลอระดมเงินฝากกลัวแบกต้นทุนเพิ่ม
28 ก.ค. 2560

โพสต์ทูเดย์ - สินเชื่อเริ่มฟื้นตัวแต่กระจุกเฉพาะรายใหญ่ แบงก์ยังชะลอระดมเงินฝากกลัวแบกต้นทุนเพิ่ม
บริษัทศูนย์วิจัยกสิกรไทย เปิดเผยว่า ภาพรวมสินเชื่อของธนาคารพาณิชย์ ณ เดือน มิ.ย. 2560 ปรับตัวเพิ่มขึ้นจากระยะเดียวกันปีก่อน 2.38% ซึ่งขยายตัวที่ดีที่สุดในรอบปีนี้ หรือเพิ่มขึ้น 1 แสนล้านบาท แต่สินเชื่อยังกระจุกตัวในธุรกิจขนาดใหญ่ ขณะที่สินเชื่อเอสเอ็มอีและรายย่อยก็เริ่มมีทิศทางที่ดีขึ้นจากต้นปีเล็กน้อย
ทั้งนี้ แนวโน้มของสินเชื่อในช่วงครึ่งปีหลัง สินเชื่อเพื่อการค้าระหว่างประเทศ ที่อิงกับการส่งออกที่น่าจะประคองการเติบโตไว้ได้ สินเชื่อเงินทุนหมุนเวียนในประเทศ และสินเชื่อเพื่อการลงทุนน่าจะดีขึ้นเพราะได้รับอานิสงส์จากการลงทุนของภาครัฐ โดยทั้งปีคาดว่าสินเชื่อจะโต 4% 
สำหรับหนี้ที่ไม่ก่อให้เกิดรายได้สุทธิหลังหักค่าเผื่อหนี้สงสัยจะสูญในรอบครึ่งแรกปีนี้ เพิ่มขึ้น 8.4% เป็น 1.87 แสนล้านบาท ส่วนหนึ่งเป็นผลจากประเด็นของลูกค้าธุรกิจรายใหญ่เฉพาะรายเท่านั้น
ด้านภาพรวมเงินฝากเดือน มิ.ย. 2560 ขยายตัว 3.78% เนื่องจากธนาคารพาณิชย์หลายแห่งชะลอเงินฝาก และมีการหลีกเลี่ยงการแข่งขันด้านราคาเพื่อปรับโครงสร้างต้นทุนการเงินให้ต่ำลงและให้เกิดสมดุลกับปริมาณสินเชื่อ ส่วนสภาพคล่องตึงตัวขึ้น โดยสัดส่วนเงินให้สินเชื่อรวมต่อเงินฝากรวมกับตราสารหนี้ที่ออกและเงินกู้ยืมขยับขึ้นมาที่ 91.14% ซึ่งเป็นระดับสูงสุดนับตั้งแต่เดือน ม.ค. 2560